ՀԱՍՏԱՏՎԱԾ ԵՆ

Եվրասիական տնտեսական բարձրագույն խորհրդի
2018 թվականի մայիսի 14-ի
թիվ 11 որոշմամբ

ՀԻՄՆԱԿԱՆ ԿՈՂՄՆՈՐՈՇԻՉՆԵՐ

Եվրասիական տնտեսական միության անդամ պետությունների 2018-2019 թվականների մակրոտնտեսական քաղաքականության

Սույն փաստաթուղթը մշակվել է «Եվրասիական տնտեսական միության մասին» 2014 թվականի մայիսի 29–ի պայմանագրին (այսուհետ՝ Պայմանագիր) համապատասխան եւ ուղղված է Եվրասիական տնտեսական բարձրագույն խորհրդի 2015 թվականի հոկտեմբերի 16–ի թիվ 28 որոշմամբ հաստատված՝ Եվրասիական տնտեսական միության տնտեսական աճի հիմնական ուղղություններով սահմանված նպատակներին հասնելուն, ինչպես նաեւ Եվրասիական տնտեսական միության անդամ պետությունների (այսուհետ համապատասխանաբար՝ Միություն, անդամ պետություններ) ռազմավարական եւ ծրագրային փաստաթղթերով սահմանված խնդիրների լուծմանը:

Եվրասիական տնտեսական բարձրագույն խորհրդի 2017 թվականի ապրիլի 14–ի թիվ 7 որոշմամբ հաստատված՝ Եվրասիական տնտեսական միության անդամ պետությունների 2017-2018 թվականների մակրոտնտեսական քաղաքականության հիմնական կողմնորոշիչները հաշվի էին առնվում անդամ պետությունների կողմից՝ մակրոտնտեսական քաղաքականություն իրականացնելիս, ինչը նպաստեց նախորդ տարիների արտաքին բացասական գործոնների ազդեցության հետեւանքները հաղթահարելուն եւ իրավիճակի բարելավմանը ազգային տնտեսություններում:

Միությունում 2015-2016 թվականներին տնտեսական ակտիվության նվազումից հետո 2017 թվականին նկատվեց դրա աստիճանական վերականգնումը: Ընդհանուր առմամբ Միությունում անդամ պետությունների հիմնական արտահանվող ապրանքների նկատմամբ սպառողական պահանջարկի աճի եւ գների չափավոր բարձրացման ֆոնին նկատվում էին արդյունաբերական եւ ագրոարդյունաբերական արտադրությունում արտադրանքի թողարկման աճ, բեռնափոխադրումների ծավալների եւ մանրածախ առեւտրի շրջանառության ավելացում:

Անդամ պետությունների կառավարությունների եւ ազգային (կենտրոնական) բանկերի կողմից ակտիվ տնտեսական քաղաքականություն վարելու արդյունքում արտաքին եւ ներքին պայմանների որոշակի բարելավման ֆոնին բոլոր անդամ պետություններն էլ հասել են տնտեսական աճի դրական տեմպերի: Ընդ որում, Հայաստանի Հանրապետության, Ղազախստանի Հանրապետության եւ Ղրղզստանի Հանրապետության տնտեսությունների աճի տեմպերը միջին համաշխարհային մեծություններից բարձր էին:

Ազգային արժույթների փոխարժեքների ճկունության պահպանումն ապահովեց անդամ պետությունների արտաքին հավասարակշռվածությունը եւ նպաստեց դրանց արտահանման մրցունակության բարձրացմանը: Էապես աճեց ապրանքների արտաքին առեւտրի ծավալը, ընդ որում, արտահանման եւ ներմուծման բաղադրիչներն աճում են համադրելի տեմպերով: Առավել նշանակալից եղավ ապրանքների փոխադարձ առեւտրի ծավալի ավելացումը Միության շրջանակներում, որտեղ առավել բարձր տեմպերով էր աճում միջին եւ բարձր տեխնոլոգիական արտադրությունների արտադրանքի արտահանումը:

Դրական տնտեսական արդյունքների ձեւավորմանն էապես նպաստեց մակրոտնտեսական իրավիճակի բարելավումը Միությունում: Ազգային հակագնաճային արդյունավետ միջոցներ իրականացնելու եւ Բելառուսի Հանրապետությունում, Ղազախստանի Հանրապետությունում եւ Ռուսաստանի Դաշնությունում գնաճի մակարդակի նվազեցմանն ուղղված՝ Եվրասիական տնտեսական հանձնաժողովի (այսուհետ՝ Հանձնաժողով) առաջարկությունները հաշվի առնելու արդյունքում սպառողական գների աճի տեմպերը նշված երկրներում նվազեցին: Միեւնույն ժամանակ Հայաստանի Հանրապետությունը եւ Ղրղզստանի Հանրապետությունը հաղթահարեցին գնանկումը՝ խթանող դրամավարկային քաղաքականության իրականացման եւ սպառողական պահանջարկի վերականգնման հետեւանքով: Ազգային եւ ինտեգրացիոն մակարդակներում համալիր միջոցների իրականացման արդյունքում Միության գոյության ընթացքում առաջին անգամ արձանագրվեց Պայմանագրով սահմանված՝ գնաճի ցուցանիշի հաշվարկային սահմանային քանակական արժեքի (սպառողական գների ինդեքսի) պահպանումը բոլոր անդամ պետությունների կողմից: Հետագայում անդամ պետությունները կշարունակեն իրենց ջանքերն ուղղել գնաճի պահպանմանը կայուն ցածր մակարդակի վրա՝ տնտեսական աճի համար բարենպաստ պայմաններ ստեղծելու նպատակով:

2017 թվականին բյուջետային բնագավառում նկատվեց ցուցանիշների բարելավում անդամ պետությունների մեծամասնությունում: Հայաստանի Հանրապետությունում, Ղրղզստանի Հանրապետությունում եւ Ռուսաստանի Դաշնությունում արձանագրվել է պետական կառավարման հատվածի համախմբված բյուջեի դեֆիցիտի (պակասուրդի) կրճատում, Բելառուսի Հանրապետությունում համախմբված բյուջեն կատարվել է հավելուրդով: Դրա հետ մեկտեղ, Հանձնաժողովի գնահատմամբ, 2017 թվականի արդյունքներով առկա է Հայաստանի Հանրապետության, Ղազախստանի Հանրապետության եւ Ղրղզստանի Հանրապետության կողմից Պայմանագրով սահմանված՝ պետական կառավարման հատվածի համախմբված բյուջեի դեֆիցիտի քանակական արժեքի գերազանցման ռիսկը: Բացի այդ, Հայաստանի Հանրապետությունը եւ Ղրղզստանի Հանրապետությունը կարող են գերազանցել Պայմանագրով սահմանված՝ պետական կառավարման հատվածի պարտքի ցուցանիշի արժեքը, որի աճը պայմանավորված էր պետական կառավարման հատվածի համախմբված բյուջեի դեֆիցիտի եւ ներդրումային նախագծերի ֆինանսավորման անհրաժեշտությամբ:

Անդամ պետությունների կողմից պետական ֆինանսների ընթացիկ բյուջետային հավասարակշռվածության եւ երկարաժամկետ կայունության ապահովումն անհրաժեշտ պայման է տնտեսական զարգացմանն ուղղված՝ հետեւողական տնտեսական քաղաքականություն իրականացնելու համար:

Ներդրումային ակտիվության խթանումը դառնում է դրական տնտեսական դինամիկայի պահպանման կարեւորագույն գործոն, որը թույլ է տալիս լրացուցիչ ռեսուրսներ ներգրավել տնտեսության մեջ եւ ավելացնել պետական բյուջեի եկամտային բաղադրիչը: 2017 թվականին անդամ պետություններում ներդրման աճ նշմարվեց հիմնական կապիտալում, սակայն ներդրումային նախագծերի պետական ֆինանսավորումն իրական հատվածում մնում էր բարձր մակարդակի վրա, ինչն ավելացնում էր ծանրաբեռնվածությունը պետական բյուջեների վրա: Անհրաժեշտ է իրականացնել անդամ պետությունների տնտեսություններում մասնավոր ներդրումներ ներգրավելու խթանմանն ուղղված ակտիվ քաղաքականություն՝ առաջին հերթին Միությունում գործարար միջավայրը բարելավելու հաշվին:

Անդամ պետություններում մակրոտնտեսական իրավիճակի կայունացման եւ առեւտրի պայմանների բարելավման ֆոնին հատկապես կարեւոր է դառնում «հնարավորությունների պատուհանի» օգտագործումը եւ տնտեսության արդիականացմանն ու արտադրողականության բարձրացմանն ուղղված ջանքերի գործադրումն իրական հատվածում: Տնտեսության թվային փոխակերպումը, նոր տեխնոլոգիաների մշակումը եւ ներդրումը, մարդկային կապիտալի եւ ենթակառուցվածքի զարգացումը կնպաստեն անդամ պետությունների արտադրական ներուժի ավելացմանը, իրական հատվածի շահութաբերության եւ պետական բյուջեի եկամուտների բարձրացմանը, բնակչության բարեկեցության եւ անդամ պետությունների մրցունակության աճին միջազգային մակարդակով:

Արտադրական ներուժը զարգացնելիս եւ արտադրության արդյունավետությունը բարձրացնելիս անհրաժեշտ է հաշվի առնել, որ ներքին պահանջարկի հնարավորությունները յուրաքանչյուր անդամ պետությունում սահմանափակ են, եւ արտադրողականության ավելացումն անհրաժեշտ է պահպանել արտաքին առեւտրային կապերի ամրապնդման եւ Միության ներքին շուկայի զարգացման միջոցով, ինչը թույլ կտա նոր հնարավորություններ ապահովել ոչ հումքային արտահանումը զարգացնելու եւ անդամ պետությունների՝ արտահանման մասնագիտացումն ընդլայնելու համար:

2018-2019 թվականներին անդամ պետությունների տնտեսությունների զարգացման վրա արտաքին պայմանների ազդեցությունը հիմնականում պայմանավորված կլինի համաշխարհային տնտեսության աճի տեմպերի հավանական արագացմամբ եւ տնտեսական իրավիճակի վրա հումքային շուկաներում գների դինամիկայի ներգործությամբ: Այդ ժամանակահատվածում Արժույթի միջազգային հիմնադրամը կանխատեսում է համաշխարհային տնտեսության ամենամյա աճ՝ 3,9 տոկոս մակարդակով: Համաշխարհային բանկի կանխատեսումային գնահատականներին համապատասխան՝ ենթադրվում է նաեւ, որ համաշխարհային տնտեսությունը կաճի ավելի բարձր տեմպերով, քան 2017 թվականին: Անդամ պետությունների տնտեսություններում կառուցվածքային սահմնափակումների պահպանման հետ կապված՝ հումքային գների փոփոխության ապակայունացնող ազդեցության ռիսկերը կպահպանվեն:

Այս պայմաններում միջնաժամկետ ժամանակահատվածի համար տնտեսական քաղաքականության գերակա նպատակներն են դառնում տնտեսական աճի վերականգնման գործընթացի ակտիվացումը եւ անդամ պետությունների կայուն տնտեսական զարգացման համար հիմքի ստեղծումը:

Այս առնչությամբ անդամ պետությունների 2018-2019 թվականների մակրոտնտեսական քաղաքականության հիմնական կողմնորոշիչները կլինեն Միությունում միջնաժամկետ ժամանակահատվածում տնտեսական աճի՝ 2 տոկոսից ոչ ցածր տեմպերին հասնելու ձգտումը եւ գնաճի ցուցանիշների պահպանումը ազգային կողմնորոշիչներին մոտ կամ դրանց սահմաններում:

Նախանշված մակրոտնտեսական կողմնորոշիչներին հասնելը նախատեսում է ազգային եւ ինտեգրացիոն միջոցների իրականացումը հետեւյալ ուղղություններով:

Բարենպաստ մակրոտնտեսական պայմանների ստեղծում, այդ թվում՝

գնային կայունության ապահովում.

անդամ պետությունների ազգային (կենտրոնական) բանկերի քաղաքականության նկատմամբ վստահության բարձրացում՝ գնաճային սպասումները նվազեցնելու նպատակով.

Հանձնաժողովի կողմից առաջարկությունների նախապատրաստում, որոնք ուղղված են համախմբված բյուջեի դեֆիցիտի եւ պետական կառավարման հատվածի պարտքի նվազեցմանը՝ անդամ պետությունների կողմից նշված մակրոտնտեսական ցուցանիշների քանակական արժեքները գերազանցելու դեպքում.

տնտեսության ցիկլային տատանումներից եւ արտաքին տնտեսական կոնյունկտուրայից պետական ֆինանսների կախվածությունը նվազեցնելու մոտեցումների մշակում, այդ թվում՝ անդամ պետությունների բյուջետային կանոնները կատարելագործելու միջոցով.

միջնաժամկետ հեռանկարում աստիճանական բյուջետային համախմբվածության ապահովում.

անդամ պետությունների կողմից պետական ֆինանսների պարտքային կայունության ապահովմանն ուղղված միջոցների ձեռնարկում:

Ներդրումային ակտիվության խթանում եւ գործարար միջավայրի բարելավում, այդ թվում՝

միջնաժամկետ ժամանակահատվածում անդամ պետությունների տնտեսավարող սուբյեկտների վրա հարկային ծանրաբեռնվածության պահպանում կայուն եւ տնտեսապես հիմնավորված մակարդակի վրա.

արդյունավետ հարկային արտոնությունների, նվազեցումների համակարգի եւ այլ մեխանիզմների ստեղծում, որոնք ուղղված են ներդրումային ակտիվության խթանմանը.

իրավական կանոնակարգման կատարելագործում եւ պետական նախագծերի իրագործման առնչությամբ մասնավոր կապիտալի ներգրավման արդյունավետ եւ փոխշահավետ մեխանիզմների ներդրում պրակտիկայում, այդ թվում՝ պետական-մասնավոր գործընկերության սկզբունքների հիման վրա.

կոլեկտիվ եւ վենչուրային ներդրումների մեխանիզմների զարգացում՝ փոքր եւ միջին բիզնեսի ֆինանսական հնարավորությունները բարելավելու նպատակով.

երկարաժամկետ վարկային ռեսուրսների հասանելիությունը բարձրացնելու հնարավորությունների ընդլայնում, այդ թվում՝ զարգացման՝ ազգային եւ տարածաշրջանային ինստիտուտների ներդրումների ներգրավմամբ.

ինստիտուցիոնալ միջավայրի բարելավում՝ բիզնես վարելու համար:

Տնտեսության իրական հատվածում արտադրողականության բարձրացման համար պայմանների ստեղծում, այդ թվում՝

անդամ պետությունների կողմից արտադրողականության բարձրացմանն ուղղված՝ ռազմավարական եւ ծրագրային փաստաթղթերի ընդունում եւ իրագործում.

մշակող արդյունաբերության բարձր տեխնոլոգիական ճյուղերի առաջանցիկ զարգացման խթանում.

անդամ պետությունների տնտեսություններում կառուցվածքային վերափոխումների իրականացման շարունակում.

իրական հատվածում արդիականացման գործընթացների եւ նորարարական ապրանքների ու տեխնոլոգիաների ներդրման խթանում.

արդյունաբերական ենթակառուցվածքի զարգացում.

Միության թվային օրակարգի իրագործում եւ թվային տեխնոլոգիաների ներդրում անդամ պետությունների տնտեսությունների տարբեր բնագավառներում.

միջպետական ծրագրերի եւ նախագծերի իրագործում արդյունաբերական ոլորտում՝ անդամ պետությունների մասնակցությամբ.

մասնագիտական ուսուցման եւ վերապատրաստման հնարավորությունների զարգացում, աշխատավորների որակավորման բարձրացում՝ աշխատանքային ռեսուրսների որակի բարելավման եւ արդյունավետ զբաղվածության աճի նպատակով.

Միության շրջանակներում աշխատանքային եւ ակադեմիական շարժունության ոլորտում հնարավորությունների ընդլայնում:

Արտաքին առեւտրային կապերի ամրապնդում եւ Միության ներքին շուկայի զարգացում, այդ թվում՝

Միության ներքին շուկայում խոչընդոտների հայտնաբերման եւ դրանց փուլ առ փուլ վերացման, ինչպես նաեւ գանձումների եւ սահմանափակումների կրճատման աշխատանքների շարունակում.

արտաքին տնտեսական գործունեության մասնակիցների կողմից տեղափոխվող ապրանքների նկատմամբ Միության մաքսային սահմանին իրականացվող գործառնությունների օպտիմալացում՝ արդյունավետ մաքսային եւ այլ տեսակի հսկողություն ապահովելու միջոցով.

Միության շրջանակներում ծառայությունների միասնական շուկաների ձեւավորում այն հատվածներում եւ ժամկետներում, որոնք սահմանվել են Եվրասիական տնտեսական բարձրագույն խորհրդի որոշումներով.

Միության տրանսպորտալոգիստիկ ներուժի զարգացում եւ դրա տարանցիկ հնարավորությունների օգտագործում.

առեւտրատնտեսական համագործակցության ինտենսիվացման աշխատանքների շարունակում՝ արտահանման հնարավորություններն ընդլայնելու նպատակով.

փոխգործակցության խորացում միջազգային կազմակերպությունների եւ ինտեգրացիոն այլ միավորումների հետ տնտեսական բնագավառում:

————————